  Майя Бывальцева Ижкарын Приволжск федерал округъя «СМИротворец-Волга-2019» вожвылъяськонлы йылпумъянъёс лэсьтӥзы но калык но вӧсьлык кусыпъёс сярысь гожъясь устооссэ журналистъёсты пусйизы. Сӥё-дано ужрад 17-тӥ коньывуонэ Удмуртиысь Калыкъёслэн эшъяськон юртазы ортчиз. Вожвылъяськонэ Приволжьеысь ивортодэт вӧлмытӥсь 258 ёзэсъёсысь 950 ужъёс вуизы. Конкурслэн вакчи лыдметаз 54 ёзэсъёсысь 101 уж шедиз. Жюри вить номинациосъя 17 устооссэ ужъёсты пусйиз Лауреатъёс пӧлы Удмуртиысь вить ужъёс пыризы. «Печать» номинациын куинетӥ инты басьтӥз «Удмурт дунне» газет. Пусйизы Зинаида Рябининалэсь Калмыкие ветлэмез бере калмыкъёсты но удмуртъёсты ӵошатыса гожтэм «Степь но степь котыр» статьязэ, озьы ик Ангелина Снигирёвалэсь «Китяк» ужзэ. Дэри ёросысь «Пригородные вести» газетысь Анна Трубачевалэн башкир удмуртъёслэн сюан йылолъёссы сярысь ужез кыкетӥ инты басьтӥз. «Телевидение» номинациын «Удмуртия» телеканаллэн «По соседству» реалити-шоуез вормиз. «Интернет» ӧрын кыкетӥ инты басьтӥз ивортодэтъя «Сусанин» агентстволэн Удмуртилэн вӧсьлыкъя пӧртэмлыкез но калыкъёслэн йӧскалык йылолъёссы сярысь сузьетэз. «Родные языки» номинациын куинетӥ луиз Дэбес ёросысь «Новый путь» газетын потэм Руфима Ложкиналэн черкогуртысьтызы егит воргоронлэн кунгож сьӧрысь удмуртъёс доры вуылэмез сярысь гожтэмез. Вань лауреатъёслэн  Калыкъёслэн эшъяськон юртсылэн сайтаз тодматскыны луоз.  Вормисьёсты пусъён ужрадэ лыктэм Удмуртиысь Кун Кенешлэн тӧроезлэн нырысетӥ воштӥсез Владимир Невоструев пусйиз, йӧскалык кусыпъёсъя югдур трослы герӟаськемын журналистъёслэн та ужпум шоры учкеменызы, угось тупаса улон пияла кадь, умойтэм верам кыл сое пазьгыны быгатэ. Со дыре ик Удмуртиысь йӧскалык политикая министр Лариса Буранова пусйиз, лэчыт ужпумъёсты ӝутытэк но уг яра шуыса. Соос сярысь ӧм ке вералэ, кытчы ке пыдло ватӥмы ке, соос уз быре, соос юнмалозы гинэ Соку вуоз кыӵе ке вакыт, куке асьмеос ум быгатэ ни со ужпумъёсты сэрттыны-пертчыны. «СМИротворец» вожвылъяськон ӵапак со сярысь. Со ачиз конкурс гинэ ӧвӧл, со дышетон, кусыпъёсты радъян ласянь бадӟым уж Лариса Буранова, Удмуртиысь йӧскалык политикая министрОзьы ик со тӧрлыкъёслы малпанъёс, ӟеч ӵектосъёс кылдытӥсь валчеужасьёс кулэ шуыса пусйиз. «СМИротворец» вожвылъяськон Россиысь вань федерал округъёс радъяське. Отын вормисьёс огъяросси конкурсэ пыриськозы. Йылпумъян ужрадъёс 25-тӥ шуркынмонэ Москваын ортчозы. Пусъём, 2019-тӥ арын вожвылъяськонэз Калык кусыпъёсъя журналистикалэн гильдиез кичӧлтэмъя Россиысь Йӧскалык ужъёсъя федерал агентство ортчытэ. Тодэ вайытом, «СМИротворец-Волга-2019» вожвылъяськонлэн Приволжск федерал округъя йылпумъясь люкетэз Ижкарын 16-17 коньывуонэ ортчиз. Со улсын пӧртэм кенешонъёс, пумиськонъёс радъяськизы.  Тегъёс: Мерлык Ижкар СМИ Удмуртия ПФО вӧсьлык йӧслыкъёс йӧскалыкполитика  